ORDE do 20 de xullo de 2010 de apertura e funcionamento do centro autorizado de fútbol e fútbol sala da Federación Galega de Fútbol, para impartir as ensinanzas de técnico e técnico superior en fútbol e fútbol sala.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 03/08/2010

O representante da Federación Galega de Fútbol, solicita a apertura e funcionamento do centro autorizado de fútbol e fútbol sala da federación galega para impartir as ensinanzas de técnico deportivo e técnico deportivo superior en fútbol e fútbol sala.
O Real decreto 1363/2007, do 24 de outubro, establece a ordenación xeral das ensinanzas deportivas de réxime especial, disposición que se complementa coas normas da Administración da Comunidade Autónoma de Galicia, que regulan os currículos correspondentes ás especialidades e graos das ensinanzas que se impartirán no centro docente.
Así mesmo, o Decreto 410/2003, do 6 de novembro, regula os requisitos e o procedemento para a autorización a centros privados e a centros públicos que non sexan de titularidade da Consellería de Educación e Ordenación Universitaria para impartir ensinanzas de técnicos deportivos na Comunidade Autónoma de Galicia, desenvolvido pola Orde do 12 de abril de 2004, e pola Orde do 23 de abril de 2004, pola que se establecen os requisitos mínimos dos espazos administrativos e docentes xenéricos cos que deben contar os centros privados e públicos.
Logo de realizar os trámites que establece a normativa vixente, o Departamento Territorial da Consellería de Educación e Ordenación Universitaria da Coruña, achega o expediente cos correspondentes informes favorables para a apertura e funcionamento do centro.
Por isto, por proposta da Dirección Xeral de Centros e Recursos Humanos,
DISPOÑO:
Primeiro.-Autorizar a apertura e funcionamento do centro que se relaciona a continuación:
Denominación: centro autorizado de fútbol e fútbol sala da Federación Galega de Fútbol.
Código do centro: 15032731.
Domicilio: Menéndez y Pelayo, 18-2º.
Localidade: A Coruña.
Concello: A Coruña.
Provincia: A Coruña.
Titular: Federación Galega de Fútbol.
Ensinanzas que se autorizan:
Técnico deportivo en fútbol e fútbol sala. 12 unidades.
Técnico deportivo superior en fútbol e fútbol sala. 6 unidades.
Segundo.-Para a posta en funcionamento das ensinanzas que se autorizan a xefatura do departamento territorial desta consellería na Coruña, logo do informe do Servizo Territorial de Inspección Educativa, aprobará expresamente a relación de persoal que imparta a docencia.
Terceiro.-O centro queda obrigado ao cumprimento da lexislación vixente e a solicitar a oportuna revisión cando se teña que modificar calquera dos datos que se sinalan nesta orde.
Contra esta orde, que esgota a vía administrativa, as persoas interesadas poderán formular recurso potestativo de reposición ante esta consellería, no prazo dun mes, contado a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben, directamente, o recurso contencioso-administrativo no prazo de dous meses desde a mesma data, ante a Sala do Contencioso-Administrativo do Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 20 de xullo de 2010.
Jesús Vázquez Abad
Conselleiro de Educación e Ordenación Universitaria